b'\n_START_ARTICLE_\nKjelkenes\n_START_SECTION_\nHistorie\n_START_PARAGRAPH_\nKjelkenes var fra gammelt av samferdsels- og handelssentrum for fjordbygdene rundt Gulenfjordene. Dette var f\xc3\xb8r industrialiseringen i Svelgen tok til, mens det som n\xc3\xa5 er kommunesenteret enn\xc3\xa5 bare bestod av noen veil\xc3\xb8se og avsidesliggende g\xc3\xa5rder innerst i Nordgulen. Det var i det hele tatt d\xc3\xa5rlig med veier i distriktet, s\xc3\xa5 de fleste m\xc3\xa5tte bruke b\xc3\xa5t for \xc3\xa5 komme seg til butikken._NEWLINE_Handelsvirksomheten p\xc3\xa5 Kjelkenes begynte da grenda fikk postkontor i 1877. Samtidig \xc3\xa5pnet g\xc3\xa5rdbruker og post\xc3\xa5pner Arnt K. Kjelkenes handel ved siden av postvirksomheten. \xc3\x85ret etter ble Kjelkenes fast stoppested for Fylkesbaatane. P\xc3\xa5 den tiden var det ingen dypvannskai p\xc3\xa5 Kjelkenes, slik at folk og gods m\xc3\xa5tte fraktes med bordingsb\xc3\xa5t ut til dampb\xc3\xa5ten p\xc3\xa5 fjorden._NEWLINE_I 1881 d\xc3\xb8de Arnt, og broren Kristoffer Andreas Knutson Kjelkenes tok over handelen. I 1892 d\xc3\xb8de ogs\xc3\xa5 Kristoffer. To \xc3\xa5r senere giftet Kristoffers enke seg med Henrik M. Frimannslund. Henrik, som hadde v\xc3\xa6rt noen \xc3\xa5r i Amerika f\xc3\xb8r han kom til Kjelkenes, tok s\xc3\xa5 over handelsvirksomheten. Han utvidet handelsboden og bygde dypvannskai p\xc3\xa5 neset._NEWLINE_Det var ogs\xc3\xa5 Henrik Frimannslund som \xc3\xa5pnet den f\xc3\xb8rste butikken i Svelgen da kraftutbyggingen begynte der i 1917. Samme \xc3\xa5r \xc3\xa5pnet ogs\xc3\xa5 en annen kjelkenesing, Knut K. Kjelkenes, landhandel i Svelgen. I 1919 tok s\xc3\xb8nnen til den forrige eieren av Kjelkenes, Kristoffer Sibon Kristofferson Kjelkenes, over gardsbruket og butikken p\xc3\xa5 Kjelkenes. Han startet ogs\xc3\xa5 fiskemottak p\xc3\xa5 Kjelkenes. Kristoffer d\xc3\xb8de allerede i 1924, og enken Olivia tok over hele virksomheten, bortsett fra fiskemottaket som hun valgte \xc3\xa5 legge ned. I 1939 gikk firmaet konkurs. Olivia fikk fortsatt drive posten og telefonen, men butikkene ble overlatt til Einar \xc3\x85sen fra F\xc3\xb8rde._NEWLINE_I 1942 r\xc3\xb8mte Einar \xc3\x85sen til Shetland, og butikkene ble overtatt av Svelgen Handelslag. I 1946 ble butikkene overf\xc3\xb8rt til Gulen Samyrkelag._NEWLINE_Butikken p\xc3\xa5 Kjelkenes ble lagt ned i 1986 da veien mellom Svelgen og Dyrstad ble \xc3\xa5pnet. Med det var de siste av fjordbygdene rundt Gulenfjordene knyttet til veinettet, og det var ikke lenger behov for butikk p\xc3\xa5 Kjelkenes. Postkontoret p\xc3\xa5 Kjelkenes ble nedlagt i 1993.\n_START_SECTION_\nKjelkenes i dag\n_START_PARAGRAPH_\nKjelkeneset er i dag styrt og eid av Are Kjelkenes, s\xc3\xb8nn av Kristoffer Kjelkenes. Det drives ikke lengre aktiv g\xc3\xa5rdsdrift p\xc3\xa5 stedet. Kjelkenes er en attraksjon for turister som kommer med b\xc3\xa5t, og mange av b\xc3\xa5tene velger ofte \xc3\xa5 legge til ved kaien p\xc3\xa5 Kjelkenes.\n_START_SECTION_\nFerjeleie\n_START_PARAGRAPH_\nKjelkenes er gjennomfartssted p\xc3\xa5 Bremangers hovedfarts\xc3\xa5re, fylkesvei 614 mellom Grov og St\xc3\xa5rheim. Her ligger ogs\xc3\xa5 Kjelkenes ferjekai, der det fra 1977 til mai 2013 var forbindelse over til Sm\xc3\xb8rhamn og fylkesvei 616. Ruten ble trafikkert av Fjord1 Fylkesbaatane.'